2023 6 16
LT
Europos Sąjungos oficialusis leidinys
C 214/87 2023 m. sausio 18 d., trečiadienis
26. palankiai vertina tai, kad dėl palankesnių bendradarbiavimo sąlygų atnaujinti dialogai žmogaus teisių klausimais su trečiosiomis šalimis; mano, kad tais atvejais, kai po kelių dialogų žmogaus teisių klausimais nepranešama apie apčiuopiamą pažangą (kaip atsitiko daugeliu atvejų), ES turėtų pakoreguoti savo tikslus, be kita ko, susijusius su platesniu dvišalių santykių plėtojimu;
ES delegacijos
27. mano, kad itin svarbu imtis visų įmanomų veiksmų siekiant skleisti informaciją apie ES žmogaus teisių gaires ES delegacijose, ir primygtinai ragina visas delegacijas užtikrinti tinkamą šių gairių įgyvendinimą; atsižvelgdamas į tai dar kartą ragina ES delegacijas ir jų žmogaus teisių „pagrindinius centrus“ trečiosiose šalyse aktyviau dirbti teikiant nuolatinę paramą žmogaus teisių gynėjams, įskaitant Sacharovo premijos laureatus ir finalininkus, kuriems gresia pavojus, ir nuodugniai nagrinėjant Parlamento rezoliucijose dėl žmogaus teisių, demokratijos ir teisinės valstybės principų pažeidimų nurodytas temas ir atskirus atvejus; ragina ES delegacijų pareigūnus informuoti valstybės valdžios institucijas apie žmogaus teisių gynėjų, demokratinės opozicijos ir pilietinės visuomenės aktyvistų priespaudos ir persekiojimo atvejus ir, jei nukentėję asmenys yra sulaikyti, stebėti jų padėtį, lankyti juos kalėjime, dalyvauti teismo procesuose ir pranešti apie šias bylas per dialogus žmogaus teisių klausimais, kuriuos ES vykdo su atitinkamomis šalimis;
28. atkreipia dėmesį į atvejus, kai ES valstybių narių misijos ir ES delegacijos trečiosiose šalyse laikosi skirtingo požiūrio į žmogaus teisių apsaugą ir propagavimą, nors ES valstybės narės šiuo klausimu turi laikytis bendro įsipareigojimo; pabrėžia, kad ES valstybių narių ambasados, pvz., ES delegacijos, trečiosiose šalyse turėtų aktyviau propaguoti ir saugoti žmogaus teises, taip pat remti pilietinę visuomenę; ragina ES delegacijas įsteigti žmogaus teisių darbo grupes, suburiančias atitinkamas valstybių narių ambasadų ir ES delegacijų tarnybas, ir glaudžiai bendradarbiauti su atitinkamų trečiųjų šalių tarptautinių ir regioninių pilietinės visuomenės organizacijų atstovais;
ES visuotinis sankcijų už žmogaus teisių pažeidimus režimas (ES Magnitskio aktas)
29. palankiai vertina tai, kad ES visuotinis sankcijų už žmogaus teisių pažeidimus režimas vis dažniau pasitelkiamas kaip esminė priemonė, stiprinanti Europos Sąjungos, kaip pasaulinės veikėjos žmogaus teisių srityje, vaidmenį Tarybai taikant tikslines sankcijas; ragina veiksmingai, visapusiškai ir koordinuotai įgyvendinti jau patvirtintas ribojamąsias priemones ir, prireikus, patvirtinti papildomas priemones; ragina ES dinamiškiau naudoti šią priemonę – neatsiejamą jos užsienio žmogaus teisių politikos dalį; primena, kad kruopštus, nuoseklus ir tolygus ribojamųjų priemonių taikymas ir stebėjimas visose valstybėse narėse yra ES išorės veiksmų patikimumo ir veiksmingumo sąlyga; ragina ES bendradarbiauti su panašiai mąstančiais partneriais, taip siekiant paskatinti daugiau šalių priimti sankcijų režimus ir bendrai koordinuoti tikslinių ribojamųjų priemonių priėmimą, kad pasauliniu lygmeniu būtų užtikrintas kuo didesnis jų veiksmingumas; palankiai vertina tai, kad Komisijos Pirmininkė 2022 m. pranešime apie Sąjungos padėtį įsipareigojo pristatyti priemones, kuriomis būtų atnaujinta ES kovos su korupcija teisės aktų sistema, ir įtraukti korupciją į ES visuotinį sankcijų už žmogaus teisių pažeidimus režimą, o tai atitinka Parlamento poziciją, taip siekiant iš tiesų nustatyti subjektus, kurie sudaro palankias ekonomines ir finansines sąlygas žmogaus teisių pažeidėjams; dar kartą ragina Tarybos sprendimams pradėti taikyti balsavimą kvalifikuota balsų dauguma ir taikyti sankcijas pagal ES visuotinį sankcijų už žmogaus teisių pažeidimus režimą; dar kartą ragina Komisiją ir Tarybą stengtis atsižvelgti į Parlamento rekomendacijas dėl būsimų tikslinių sankcijų, kurios pateiktos jo rezoliucijose ir kituose dokumentuose;
30. palankiai vertina pagal naująjį ES visuotinį sankcijų už žmogaus teisių pažeidimus režimą 2021 m. sudarytus sąrašas; ragina Tarybą, valstybes nares ir EIVT parengti strategiją, kad būtų pagerinta ES visuotinio sankcijų už žmogaus teisių pažeidimus ir geografinių sankcijų režimų sąveika, visų pirma, geriau išnaudojant ES visuotinį sankcijų už žmogaus teisių pažeidimus režimą siekiant šalinti pažeidimus, kurių negalima tiesiogiai susieti su valstybe, pvz., tais atvejais, kai samdiniai pažeidžia žmogaus teises vyriausybės nekontroliuojamose teritorijose, arba tarpvalstybiniais atvejais, pvz., kai vykdoma prekyba žmonėmis;
31. yra labai susirūpinęs ir smerkia sąmoningą kai kurių šalių politiką, kai propagandos tikslais arba siekiant panaudoti kalinius kaip tarptautinių derybų ir mainų ar politinio spaudimo priemonę, remiantis melagingais kaltinimais, suiminėjami, savavališkai sulaikomi ar baudžiamojon atsakomybėn patraukiami užsieniečiai, įskaitant ES piliečius; pabrėžia, kad tokios politikos vykdymas yra laikomas įkaitų ėmimu, kaip tai apibrėžta Tarptautinėje konvencijoje dėl kovos su įkaitų ėmimu; ragina Komisiją, EIVT ir valstybes nares imtis priemonių siekiant užkirsti kelią tokiems veiksmams, visų pirma, perspėjant ES piliečius, ypač turinčius dvigubą pilietybę, dėl suėmimų rizikos lankantis tam tikrų šalių teritorijoje; ragina Tarybą apsvarstyti galimybę asmenims arba subjektams, atsakingiems už ES piliečių kaip „valstybių įkaitų“ savavališkus sulaikymus ar suėmimus, taikyti ribojamąsias priemones pagal ES visuotinį sankcijų už žmogaus teisių pažeidimus režimą;